Әйтмәмбәт ауылында 50-се йылдарҙа тыуған һәр малайға исем ҡушыусы мулла Һибәт бабай ине. Уны олоһо ла, кесеһе лә хөрмәт итә. Һүҙгә йомарт бабай моңло итеп Ҡөръән уҡый. Ҡай саҡ һүҙ ыңғайы шиғыр һамаҡлап та бирә. Ғәлим менән ул дүрт-биш тапҡыр йәш айырымаһы булһа ла, дуҫ инеләр, сөнки Һибәт бабай Ғәлимдең атаһы Хәлимулла ағайға сәс алдырырға йөрөй. Ғәлим уны күршеләрҙең уҫал ата ҡаҙҙарынан һаҡлай һәм бабайҙы урыҫ ҡапҡаһын асып индерә.